2.2.Razvoj trgovinskih tokova s Peruom

Tijekom 2014. zabilježeno je smanjenje uvoza iz EU-a u Peru za 4 % (3 716 milijuna EUR) u odnosu na 2012. (3 891 milijuna EUR). To je općenito u skladu sa smanjenjem peruanskog uvoza iz svijeta (3 %). U vezi s time treba navesti da se smanjenje u biti odnosi na proizvode koji ulaze oslobođeni carina po načelu najpovlaštenije države (smanjenje od 10 %), dok se uvoz onih proizvoda koji su potpuno liberalizirani u skladu sa Sporazumom povećao za 19 %, onih koji su djelomično liberalizirani za 15 %, a onih na koje se primjenjuju povlaštene carinske kvote, pa čak i vrlo niske, za 86 %. Zanimljivo je da se uvoz iz EU-a u Peru proizvoda koji ne uživaju povlašteni tretman na temelju Sporazuma i na koje se stoga primjenjuje stopa carine utvrđena po načelu najpovlaštenije države povećao za 14 %, dok se uvoz tih istih proizvoda u Peru iz svijeta povećao za samo 3 %.

Prema kategorijama proizvoda najveće smanjenje peruanskog uvoza iz EU-a zabilježeno je za mineralne proizvode (25 %) i osnovne metale (25 %) iako je u apsolutnim okvirima najizraženiji pad zabilježen za strojeve i mehaničke uređaje (159 milijuna EUR ili 9 %). To se posebno primjenjuje za poglavlje 84. (nuklearni reaktori, kotlovi, strojevi i mehaničkih uređaji i njihovi dijelovi) u kojem EU čini četvrtinu čitavog uvoza u Peru i u kojem je zabilježen pad od 11 %. S druge strane, najveća povećanja mogu se uočiti za umjetnička djela (184 %), životinje i životinjske proizvode (47 %) i gotovu hranu (46 %). U apsolutnim okvirima vrijedno je napomenuti povećanje zabilježeno samo za hranu i kemijske proizvode (svaki za 43 milijuna EUR). U potonjoj skupini najveće povećanje zabilježeno je za farmaceutske proizvode (31 %).

U pogledu uvoza u EU iz Perua, zabilježeno je smanjenje od 21 %, sa 6072 milijuna EUR u 2012. na 4 789 milijuna EUR u 2014. Smanjenje je dakle zabilježeno u prvom redu za proizvode koji već ulaze oslobođeni carina po načelu najpovlaštenije nacije (smanjenje od 34 %). Uvoz svih drugih skupina proizvoda povećao se, posebno za proizvode koji su sklapanjem Sporazuma potpuno liberalizirani (za 22 %), za one koji su djelomično liberalizirani (za 11 %), one na koje će se plaćati carina po stopi najpovlaštenije nacije i one koji nisu liberalizirani Sporazumom (za 12 %) i one na koje se primjenjuje povlaštena carinska kvota (za 102 %).

S obzirom na visoku koncentraciju uvoza iz Perua u pogledu kategorija proizvoda, najznačajniji pad uvoza u EU iz Perua zabilježen je u kategoriji mineralnih proizvoda (smanjenje od 1 062 milijuna EUR ili 38 %) i on se može pripisati padu cijena minerala na svjetskoj razini te u kategoriji bisera, dragog i polugragog kamenja te metala gdje je smanjenje iznosilo 145 milijuna EUR ili 75 %. Znatno povećanje jest povećanje od 47 milijuna EUR ili 24 % u području životinja i životinjskih proizvoda, posebno za proizvode iz poglavlja 3. (ribe i rakovi, mekušci i drugi vodeni beskralježnjaci). Veliko povećanje može se uočiti i za poglavlje 8. (jestivo voće i orašasti plodovi; kore agruma ili dinja i lubenica) gdje je povećanje iznosilo 157 milijuna EUR ili 38 %.

U prve dvije godine provedbe Sporazuma iz Perua je u EU izvozilo 1133 novih trgovačkih društava, od kojih je 38 % bilo iz sektora poljoprivrede. Većina novih trgovačkih društava izvoznika jesu MSP-ovi (97,4 %), ali veliki novi izvoznici (preostalih 2,6 %, odnosno 30 trgovačkih društava) čine 68 % ukupne vrijednosti izvoza novih trgovačkih društava. U istom razdoblju zabilježen je izvoz iz Perua u EU u 370 novih tarifnih stavki (10 znamenki) ukupne vrijednosti 60 milijuna USD (0,5 % ukupnog izvoza, od čega je polovina sirova nafta).

2.3.Razvoj trgovinskih tokova s Kolumbijom

U razdoblju od 2012. do 2014. zabilježeno je znatno povećanje uvoza u Kolumbiju iz EU-a, odnosno s 4 870 milijuna EUR na 6 602 milijuna EUR (36 %). Međutim treba napomenuti da se najveće povećanje dogodilo 2013. (23 %), a Sporazum se počeo primjenjivati tek u kolovozu 2013. i stoga se ne može smatrati da je za takvo povećanje zaslužan samo Sporazum. To potvrđuje činjenica da je najveće povećanje zabilježeno za proizvode koji već ulaze oslobođeni plaćanja carina po stopi najpovlaštenije nacije (povećanje za 1 133 milijuna EUR ili 42 %). Neovisno o tome, znatno se povećao i uvoz u Kolumbiju proizvoda iz EU-a koji su potpuno liberalizirani Sporazumom (306 milijuna EUR ili 43 %). Uvoz proizvoda koji su djelomično liberalizirani Sporazumom povećao se za 27 %, a onih na koje se primjenjuju povlaštene carinske kvote za 71 % (iako s vrlo niske vrijednosti od 21 milijuna EUR). Zbog tih pozitivnih promjena, udio EU-a u kolumbijskom uvozu povećao se s 11 %, koliko je iznosio 2012., na 14 % u 2014.

Uvoz iz EU-a u Kolumbiju povećao se u gotovo svim kategorijama proizvoda sa značajnom trgovinom. Najveća povećanja zabilježena su za prometnu opremu (951 milijun EUR ili 146 %), kemijske proizvode (294 milijuna EUR ili 22 %) te mjerne i glazbene instrumente (116 milijuna EUR ili 42 %). U pogledu kategorija proizvoda, najveće povećanje kolumbijskog uvoza zabilježeno je za kategorije 88 (letjelice, svemirske letjelice i njihovi dijelovi) i 30 (farmaceutski proizvodi), odnosno 980 milijuna EUR i 235 milijuna EUR (35 %).

S druge strane, zabilježeno je blago smanjenje uvoza 2 % u EU iz Kolumbije od u razdoblju od 2012. (8 040 milijuna EUR) do 2014. (7 867 milijuna EUR). To je u prvom redu posljedica smanjenja uvoza proizvoda koji ulaze oslobođeni carina prema načelu najpovlaštenije nacije (smanjenje od 197 milijuna EUR) dok je zabilježeno primjetno povećanje uvoza u EU proizvoda koji su Sporazumom potpuno liberalizirani (71 milijun EUR). Međutim treba napomenuti da se to smanjenje dogodilo 2013., a 2014. (za razliku od 2013.) uvoz u EU iz Kolumbije povećao se za 533 milijuna EUR ili 7 %. Ako promotrimo prvu godinu primjene Sporazuma, odnosno, razdoblje od kolovoza 2013. do srpnja 2014. u odnosu na isto razdoblje prije primjene Sporazuma, uvoz iz Kolumbije u EU zapravo se povećao za 10 %.

Najveće smanjenje među kategorijama proizvoda zabilježeno je u području metala i predmeta od metala (265 milijuna EUR ili 78 %). Gotovo cjelokupno smanjenje u ovoj kategoriji odnosi se na poglavlje 72. (željezo i čelik), odnosno, smanjenje od 264 milijuna EUR ili 88 %. Veliko povećanje zabilježeno je u kategoriji proizvoda od povrća (povećanje od 73 milijuna EUR ili 5 %) te u kategoriji biljnih ili životinjskih masti (45 milijuna EUR ili 66 %). Najveće povećanje primjetno je u poglavlju 9. (kava, čaj, mate čaj i začini) u iznosu od 113 milijuna EUR ili 28 %: